钦定古今图书集成/理学汇编/学行典/第091卷 > 王阳明集 > 《答朱元晦》前人
## 钦定古今图书集成/理学汇编/学行典/第091卷 > 王阳明集 > 《答朱元晦》前人

和靖之言，固有所谓，然诸君之说，意皆未究也。孔子
观上世之化曰：“大哉知乎！虽尧舜之民，比屋可封，亦
能使之由之而已。”知者，凡圣之分也，岂可易云乎哉？
傅说之告高宗，高宗盖知之者。“恭默思道，梦帝赉予
良弼”，非知之者有此乎？此旧学于甘盘之所得也。故
《君奭篇》称“在武丁时则有若甘盘，而未及乎傅说”，盖
发高宗之知者甘盘也。“知之非艰，行之惟艰。”说之意
亦曰：“虽已知之，此非艰也，贵乎身亲实履之。”此为知
之者言也。若高宗未克知之，而告之曰“知之非艰”，则
说为失言矣。自孟子而下，《大学》不明，只为无知之者
耳。若曰“行”，则学者事父兄、事上，何莫不行也？惟其行
而不著，习而不察耳。知之而行，则譬“如皎日当空，脚
踏实地，步步相应；未知而行者，如暗中摸索，虽或中
而不中者亦多矣。”曾点非若今之人，自谓有见而直
不践履者也。正以见得开扩，便谓圣人境界，不下颜、
曾请事战兢之功耳。颜曾请事战兢之功，盖无须臾
不敬者也。若如今人之不践履，直是未尝真知耳。使
其真知，若知水火之不可蹈，其肯蹈乎？